Mellem undertegnede

[*indsæt navn*]

[*indsæt adresse*]

[*indsæt by & postnummer*]

[*indsæt CVR-nummer*]

(herefter kaldet selskabet)

og medundertegnede

[*indsæt navn*]

[*indsæt adresse*]

[*indsæt by & postnummer*]

(herefter kaldet direktøren)

indgås følgende:

**DIREKTØRKONTRAKT**

**§ 1 Tiltrædelsesdato og arbejdssted**

Direktøren ansættes med titel af [*indsæt stillingsbetegnelse, eksempelvis administrerende direktør, koncerndirektør, direktør, Chief Executive Officer, President,*] og tiltræder stillingen med virkning fra [*indsæt dato og år*].

Arbejdsstedet er [*indsæt adresse*].

**§ 2 Ansvar og kompetencer**

Direktøren varetager under ansvar overfor og med reference direkte til selskabets [*indsæt bestyrelse eller ejer*] den daglige ledelse af selskabet.

Den daglige ledelse skal ske under iagttagelse af gældende lovgivning, selskabets vedtægter og i øvrigt efter de retningslinier, der måtte blive anvist af [*indsæt bestyrelse eller ejer*].

Den daglige ledelse omfatter alle sædvanlige forretningsmæssige og organisatoriske dispositioner i forbindelse med selskabets drift. Direktøren ansætter og afskediger selskabets personale og fastsætter personalets arbejdsområder og beføjelser.

Det påhviler direktøren at holde [*indsæt bestyrelsen eller ejeren*] underrettet om alle forhold vedrørende selskabet, som må antages at have væsentlig interesse for [*indsæt bestyrelse eller ejer*].

Direktøren har ret til at være til stede og udtale sig ved bestyrelsens møder, medmindre bestyrelsen i det enkelte tilfælde træffer anden beslutning.

Bestyrelsen har pligt til at informere Direktøren om alle væsentlige forhold.

Direktøren anmeldes til Erhvervs- og Selskabsstyrelsen.

**§ 3 Løn og lønforhandling**

Den årlige løn udgør [*indsæt beløb*] kr. Lønnen udbetales månedsvis [*indsæt bagud eller forud*] og betales senest den sidste hverdag i måneden.

Lønnen optages til forhandling med [*indsæt bestyrelsesformanden eller ejeren*] én gang årligt i [*indsæt måned*] måned med virkning fra [*indsæt måned*] måned, første gang i [*indsæt måned*] måned [*indsæt år*].

**§ 4 Bonus**

Direktøren aflønnes med bonus på de vilkår, der fremgår af *vedhæftede* aftale.

Bonusbeløb er en del af direktørens sædvanlige og fast påregnelig løn, og indgår i beregningen af direktørens pension. Bonussen udbetales senest en uge efter at årsregnskabet er udarbejdet af selskabets revisor og godkendt af selskabets [*indsæt bestyrelse eller ejer*].

Ved fratrædelse inden for det regnskabsår bonussen vedrører, er direktøren berettiget til en forholdsmæssig andel af den bonus, der ville være tilkommet direktøren, hvis direktøren havde været ansat i selskabet ved regnskabsårets afslutning eller på det tidspunkt, hvor bonussen i øvrigt udbetales. Dette uanset om fratrædelsen sker på baggrund af direktørens eller selskabets opsigelse.

**§ 5 Pension**

Selskabet indbetaler [*indsæt procentsats*] % af samtlige løndele, jf. §§ 3 og 4. Beløbet indbetales til [*indsæt pensionskasse*].

**§ 6 Arbejdsomfang og anden beskæftigelse**

Direktøren er forpligtet til at anvende sin fulde arbejdskraft og alle sine kundskaber i selskabets tjeneste.

Direktøren er berettiget til at forsætte i nuværende bestyrelses- og tillidshverv [*indsæt navne*], ligesom direktøren er berettiget til at påtage sig yderligere tillids- og bestyrelseshverv, såvel lønnet som ulønnet, så længe sådanne hverv ikke varetages i virksomheder, der konkurrerer direkte med den virksomhed som selskabet driver. Tilsvarende gælder undervisning og foredragsvirksomhed mv. Eventuelle honorarer tilfalder direktøren. Direktøren skal give [*indsæt bestyrelsesformanden eller ejeren*] meddelelse om nye bestyrelses- og tillidshverv.

Direktøren er berettiget til at være aktionær, interessent og på anden måde deltage økonomisk i anden virksomhed, dog så længe det ikke sker i virksomheder, der konkurrerer direkte med den virksomhed, som selskabet driver. Der er dog intet til hinder for, at direktøren anbringer økonomiske midler i investeringsforeninger, der herefter investerer i konkurrerende virksomheder, så længe direktøren ikke har en bestemmende indflydelse i foreningen, ligesom almindelige formueanbringelser i børsnoteret virksomheder – uanset konkurrerende – er undtaget, så længe direktøren ikke herved får eller har en bestemmende indflydelse.

**§ 7 Ferie og fridage**

**Ferie**

Direktøren er ikke omfattet af ferieloven.

Direktøren har ret til 6 ugers ferie pr. påbegyndt kalenderår. Direktøren modtager sædvanlig løn og pension under ferie. Direktøren er berettiget til fuld løn under ferie fra tiltrædelsestidspunktet.

Direktøren bestemmer tidspunktet for feriens afholdelse under hensynstagen til selskabets interesser og underretter [*indsæt bestyrelsesformanden eller ejeren*] herom.

Direktøren har ret til et årligt ferietillæg på [*indsæt procentsats*] % beregnet af den samlede løn og bonus i det forudgående kalenderår. Ferietillægget udbetales hvert år sammen med lønnen for maj måned**.**

Efter aftale med[*indsæt bestyrelsesformanden eller ejeren*] kan det aftales, at der overføres en uges ferie til det kommende ferieår.

Uanset tidspunktet for direktørens fratræden udbetales ikke-afholdte feriedage sammen med sidste lønudbetaling, beregnet på baggrund af direktørens løn og pension på fratrædelsestidspunktet. Fratræder direktøren, modtager direktøren det optjente ferietillæg med sidste lønudbetaling***.***

Hvis Direktøren er syg i ferien, er Direktøren berettiget til erstatningsferie.

Direktøren kan ikke pålægges at afholde ferie i opsigelsesperioden. Dette uanset direktørens eventuelle fritstilling.

**Fridage**

Juleaftensdag, Nytårsaftensdag, fredag efter Kristi Himmelfartsdag samt Grundlovsdag er fridage med fuld løn.

**§ 8 Kompetenceudvikling og efteruddannelse**

Direktøren er berettiget til at deltage i efteruddannelse i ind- og udland for selskabets regning med henblik på ajourføring og videreudvikling af direktørens faglige og personlige kompetencer. Arten og omfanget af sådanne kurser aftales med [indsæt bestyrelsesformanden eller ejeren].

Kompetenceudvikling og efteruddannelse skal i videst muligt omfang tilgodese såvel selskabets kompetencebehov som direktørens egne udviklingsønsker.

**§ 9 Graviditet, barsel og adoption**

Direktøren er berettiget til orlov i forbindelse med graviditet, fødsel og adoption i overensstemmelse med barsellovens regler herom.

Selskabet betaler fuld løn til mor i følgende periode:

* 4 uger før forventet fødsel
* 24 uger efter fødsel.

Selskabet betaler fuld løn til far/medmor i følgende periode:

* 24 uger efter fødsel.

Faren/medmoren har ret til at placere 2 af ugerne i sammenhæng inden for de første 10 uger efter fødsel. De øvrige uger kan placeres efter den 10. uge efter fødslen. Faren/medmoren har dog ret til at påbegynde fraværet inden før de første 10 uger efter fødslen.

Ovennævnte finder desuden fuldt ud anvendelse i tilfælde af adoption. Fuld løn i 4 uger før forventet modtagelse ydes, hvis det er et krav fra adoptionsmyndighederne, at adoptivbarnet skal hentes i udlandet.

**§ 10 Sygdom og barns sygdom**

Direktøren har ret til løn under sygdom.

Direktøren har ret til frihed med løn ved barns sygdom.

**§ 11 Aviser og tidsskrifter**

Direktøren har ret til betalt abonnement(er) på [*indsæt avis(er)*] og [*indsæt tidsskrift(er)*].

**§ 12 Telefon og hjemmearbejdsplads**

Selskabet stiller en mobiltelefon til rådighed for direktøren. Herudover har direktøren ret til betalt fastnettelefon og internetopkobling.

Der etableres en hjemmearbejdsplads på direktørens bopæl med det hard- og software, der er nødvendigt til arbejdets udførelse.

Ovenstående kan benyttes både arbejdsmæssigt og privat, og selskabet afholder omkostningerne ved etableringen og de løbende udgifter.

**§ 13 Firma bil**

Selskabet stiller efter nærmere aftale en firma bil til rådighed for direktøren til et maksimalt anskaffelsesbeløb på kr. [*indsæt beløb*]. Anskaffelsesbeløb reguleres hvert år i overensstemmelse med udviklingen i Danmarks Statistiks nettoprisindeks. Selskabet afholder alle udgifter i forbindelse med bilens anskaffelse og drift, herunder ved brug af bilen i ferien i ind- og udland.

Direktøren kan i stedet for at få stillet firma bil til rådighed vælge at få forhøjet lønnen med kr. [*indsæt beløb/den skattemæssige værdi*] årligt.

**§ 14 Rejser og repræsentation**

Direktørens udgifter til transport, overnatninger, repræsentation o. lign. dækkes af selskabet efter regning. Direktøren har dog ret til at få udbetalt passende forskud til afholdelse af disse udgifter.

For kørsel i egen bil ydes godtgørelse efter den til enhver tid gældende højeste takst, jf. statens regler herom.

**§ 15 Opfindelser**

Med hensyn til opfindelser, som Direktøren måtte gøre, skal der i forhold til selskabet forholdes i overensstemmelse med lov om arbejdstageres opfindelser.

**§ 16 Opsigelse**

Nærværende direktørkontrakt kan opsiges af [*indsæt bestyrelsen eller ejeren*] med 12 måneders varsel og af direktøren med 3 måneders varsel til udgangen af en måned.

Hvis selskabet opsiger ansættelsesforholdet, har direktøren ret til at blive fritstillet senest 14 dage efter opsigelsen, og oppebære løn i hele opsigelsesperioden, uanset direktøren i perioden måtte opnå anden beskæftigelse, anden indkomst eller pension.

Hvis direktionen udvides, selskabet opkøbes, fusionerer eller stemme majoriteten skifter ejer og Direktøren skal referere til en anden direktør, kan Direktøren vælge at betragte sig som opsagt.

Opsiger direktøren selv sin stilling, skal parterne hurtigst muligt, og senest 14 dage efter opsigelsen, drøfte muligheden og tidspunktet for direktørens eventuelle fritstilling. Opnås der enighed om fritstilling, er direktøren berettiget til at oppebære løn i hele opsigelsesperioden, uanset direktøren i perioden måtte opnå anden beskæftigelse, anden indkomst eller pension.

Opsiges ansættelsesforholdet af selskabet, eller opsiger direktøren selv sin stilling som følge af selskabets misligholdelse, betales, foruden løn i opsigelsesperioden, en fratrædelsesgodtgørelse til direktøren i anledningen af opsigelsen. Fratrædelsesgodtgørelsen udgør 12 måneders løn, beregnet på tidspunktet for opsigelsen. Fratrædelsesgodtgørelsen udbetales til direktøren, subsidiært den i § 17 nævnte personkreds, ved ansættelsesforholdets ophør.

Såfremt selskabet opsiger direktøren i forbindelse med at selskabet opkøbes, fusionerer eller stemmemajoriteten i selskabet skifter ejer, tilkommer der direktøren i tillæg til den oven for nævnte fratrædelsesgodtgørelse en supplerende fratrædelsesgodtgørelse svarende til 6 måneders løn. Bestemmelsen gælder i 6 måneder efter fusionstidspunktet. Den supplerende fratrædelsesgodtgørelse udbetales til direktøren, subsidiært den i § 17 nævnte personkreds, ved ansættelsesforholdets ophør.

Fratrædelsesgodtgørelserne beregnes på samme måde som fratrædelsesgodtgørelsen i funktionærlovens § 2a.

Hvis selskabet opsiger ansættelsesforholdet, betaler selskabet udgifterne til et konsulentfirma, der skal bistå direktøren med at finde anden passende ansættelse.

Direktøren er berettiget til at disponere over den i § 13 nævnte bil, den i § 12 fastnet- og mobiltelefon, internetopkobling, PC´er mv. samt de i § 11 nævnte abonnementer, i opsigelsesperioden, uanset fristilling.

Ved Direktørens ophør, er Selskabet forpligtet til sammen med Direktøren at afsøge mulighederne for en fælles pressemeddelelse til brug for orientering af Selskabets medarbejdere, omgivelser mv.

**§ 17 Efterløn**

I tilfælde af, at direktøren afgår ved døden under ansættelsen, tilkommer der direktørens ægtefælle, samlever eller børn under 24 år, eller, hvis direktøren ikke efterlader sig sådanne, direktørens bo, 6 måneders efterløn i henhold til nærværende kontrakts §§ 3 og 5.

**§ 18 Forsikring**

Selskabet betaler den årlige præmie for en heltidsulykkesforsikring for direktøren på normal forsikrings- og præmiebetingelser. Forsikringen skal dække for kr. [*indsæt beløb*] ved død og fuldstændig invaliditet, der hvert år pristalsreguleres efter Danmarks Statistiks nettoprisindeks. I tilfælde af død skal forsikringssummen tilfalde direktørens ægtefælle, samlever eller børn under 24 år, eller, hvis direktøren ikke efterlader sig sådanne, direktørens bo.

Direktøren kan vælge at tegne en heldbredsforsikring, og direktøren kan bede selskabet om at foretage indbetalinger af den årlige præmie for direktøren.

Selskabets betaler den årlige præmie for en forsikring mod kritisk sygdom for direktøren på normale forsikrings- og præmiebetingelser. Forsikringssummen skal udgøre kr. [*indsæt beløb*], der pristalsreguleres efter Danmarks Statistiks nettoprisindeks.

Selskabet skal, når direktøren er tiltrådt, tegne en direktionsansvarsforsikring.

Selskabet har ret til at tegne en nøglepersonforsikring for direktøren på normal forsikrings- og præmiebetingelser. Direktøren er den forsikrede og selskabet forsikringstager. I tilfælde af direktørens død eller uarbejdsdygtighed på grund af invaliditet eller kronisk sygdom, får selskabet en sum udbetalt til dækning af de ulemper/tab, der er forbundet med ansættelsen af en ny direktør.

**§ 19 Tavshedspligt**

Direktøren har tavshedspligt med hensyn til alt, hvad direktøren erfarer i forbindelse med udførelsen af sit arbejde som direktør, medmindre der er tale om forhold, der ifølge sagens natur skal bringes til tredjemands kundskab. Denne tavshedspligt er også gældende, efter direktøren er fratrådt sin stilling i selskabet.

Når direktøren fratræder sin stilling – uanset årsag – skal alt materiale, der tilhører selskabet afleveres tilbage til selskabet. Dette gælder tilsvarende kopi af sådan materiale.

**§ 20 Mediation**

Parterne forpligter sig til at søge enhver uenighed og konflikt, der måtte opstå under og efter ansættelsesforholdet løst hurtigt, i mindelighed og i fællesskab.

Kan parterne ikke selv finde frem til en løsning, skal uenigheden søges løst i mindelighed ved hjælp af en mediator valgt af parterne i fællesskab.

Hvis ikke parterne inden 10 dage efter, at en af dem har fremsat ønske om mediation, er blevet enige om, hvem der skal udpeges som mediator, kan hver af parterne anmode Djøf og selskabets repræsentant om i fællesskab at udpege én af direktøren og selskabet uafhængig mediator.

Bliver uenigheden ikke løst ved mediation inden 30 dage efter valg af mediator, er både selskabet og direktøren berettiget til at indbringe tvisten for retten, jf. § 21.

Alle omkostninger i forbindelse med en aftalt mediation afholdes af selskabet.

**§ 21 Tvister**

Enhver tvist som måtte opstå i forbindelse med denne direktørkontrakt, og som ikke kan løses igennem mediation eller forhandling, skal afgøres af de almindelige domstole.

Hvis Selskabet og Direktøren, når en tvist er opstået, opnår enighed om det, kan tvisten afgøres ved voldgift efter følgende bestemmelser: Tvisten skal afgøres efter Reglerne for behandling af sager ved Det Danske Voldgiftsinstitut. Hver part udpeger en voldgiftsmand. Voldgiftsrettens formand udnævnes af instituttet. Såfremt en part ikke inden 30 dage efter at have indgivet eller modtaget underretning om voldgift har udpeget en voldgiftsmand, udnævnes denne af Instituttet i overensstemmelse med ovennævnte regler. Alle omkostninger i forbindelse med voldgiftsrettens behandling af sagen, afholdes af Selskabet.

§ 22 **Funktionærlov og ferielov**

Funktionærloven og ferieloven finder ikke anvendelse på ansættelsesforholdet.

\*\*\*\*\*

Parternes underskrifter

[*indsæt by*], den [*indsæt dag, måned, år*] [*indsæt by*], den [*indsæt dag, måned, år*]

\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_

Direktøren For selskabet